VSL sklep III Cp 2000/99
Datum: 2000-02-09T01:00:00.000+01:00
ecli: ECLI:SI:VSLJ:2000:III.CP.2000.99
sodisce: Višje sodišče v Ljubljani
oddelek: Civilni oddelek
institut: ustavitev izvršbe
jedro: S pravnomočnostjo sklepa o motenju posesti preneha veljati v isti pravdi izdana začasna odredba, zato se na njeni podlagi dovoljena izvršba ustavi.

 
zveza: ZIZ člen 76,  76/1,  76,  76/1.

## Jedro

S pravnomočnostjo sklepa o motenju posesti preneha veljati v isti pravdi izdana začasna odredba, zato se na njeni podlagi dovoljena izvršba ustavi.

## Izrek

Pritožba se zavrne in se sklep sodišča prve stopnje potrdi.

## Obrazložitev

Z izpodbijanim sklepom je sodišče prve stopnje dolžnikovemu ugovoru ugodilo in izvršbo ustavilo ter opravljena izvršilna dejanja razveljavilo. Ugotovilo je namreč, da je s pravnomočnostjo sklepa P 597/96 o glavnem zahtevku (motenje posesti) prenehala veljavnost začasne odredbe, na podlagi katere je bila izvršba dovoljena.

Proti sklepu se pritožuje upnik zaradi napačne uporabe materialnega prava ter Zakona o izvršbi in zavarovanju.

Predlaga, da se sklep o ustavitvi razveljavi in dolžnikov ugovor zavrže. Zatrjuje, da je sodišče v zmoti, ko meni, da je bila izvršba dovoljena na podlagi začasne odredbe.

Izvršbo zaradi vzpostavitve prejšnjega stanja je namreč predlagal na podlagi restitucijskega naloga v sklepu o motenju posesti in je ta izvršba v zvezi s sklepom višjega sodišča III Cp 355/99 z dne 7.4.1999 pravnomočno dovoljena.

Pritožba ni utemeljena.

Glede na podatke v izvršilnem ter v pravdnem spisu P 597/96, iz katerega izvira izvršilni naslov - začasna odredba, je izpodbijana odločitev pravilna in zakonita. Kot ustrezno poudarja že prvo sodišče, je namreč prenehanje veljavnosti izvršilnega naslova, ki je v konkretnem primeru dejansko sklep o začasni odredbi v motenjski pravdi, razlog za ustavitev izvršbe po uradni dolžnosti. Ne glede na to, pa bi bila ustavitev izvršbe potrebna tudi zato, ker je s pravnomočnostjo sodbe I P 177/97 prvostopenjskega sodišča, potrjene s sodbo tukajšnjega višjega sodišča II Cp 179/99 z dne 8.4.1999, sedanjemu upniku A. V. prepovedano kakorkoli posegati med drugim v dolžnikovo v tej izvršbi obravnavano parcelo št. 457 k.o. ..., zlasti pa tam hoditi in voziti. Nedvomno tako upnik ni več upravičen zahtevati vzpostavitve stanja na tej parceli, ki bi mu omogočalo navedene dejavnosti in je torej njegova terjatev iz naslova motenja posesti s pravnomočno odločitvijo o pravici prenehala.

Izpodbijani sklep je pritožbeno sodišče po povedanem potrdilo (čl. 365 tč. 2 ZPP v zv. s čl. 15 ZIZ).